EHTY:N NEUVOA-ANTAVAN KOMITEAN PÄÄTÖSLAUSELMA valkoisesta kirjasta Euroopan unionin energiapolitiikasta (96/C 232/03)

(ETA:n kannalta merkityksellinen teksti)

(hyväksytty yksimielisesti yhden pidättäytyessä äänestyksestä 330:nnessä istunnossa 27 päivänä kesäkuuta 1996)

EUROOPAN HIILI- JA TERÄSYHTEISÖN NEUVOA-ANTAVA KOMITEA, joka

viittaa:

- asiakirjaan KOM(94) 659 lopull., 11 päivänä tammikuuta 1995, vihreä kirja Euroopan unionin energiapolitiikasta,

- herra van Velzen vihreää kirjaa koskevan mietinnön (asiak. A4-0212/95) hyväksymiseen Euroopan parlamentissa,

- talous- ja sosiaalikomitean lausuntoon vihreästä kirjasta (1),

- EHTY:n neuvoa-antavan komitean päätöslauselmaan vihreästä kirjasta (2),

on tutustunut:

- asiakirjaan KOM(95) 682 (valkoinen kirja) "Euroopan unionin energiapolitiikka",

- neuvoston ("energia") 7 päivänä toukokuuta 1996 antamaan päätöslauselmaan (lehdistötiedote N:o 6803/96),

- komission edustajan samaa aihetta koskeviin selityksiin neuvoa-antavan komitean 328:nnessa istunnossa 14 päivänä maaliskuuta 1996,

haluaa tehdä tiettäväksi kantansa valkoisen kirjan sisältöön ja osallistua komission ehdottaman suuntaa-antavan työohjelman suuntaamiseen antamalla seuraavan päätöslauselman:

NEUVOA-ANTAVA KOMITEA, joka

A. toteaa, että:

- Euroopan perussopimusten keskeisten tavoitteiden edistämiseksi valkoisessa kirjassa osoitetaan perustellusti kolme tavoitetta energiapolitiikalle:

- yleinen kilpailukyky

- energian toimitusvarmuus

- ympäristönsuojelu

ja myönnetään, että näiden kolmen tavoitteen yhteensovittaminen edellyttää tärkeysjärjestykseen liittyviä valintoja, joiden on kuitenkin oltava mahdollisimman sopusointuisia pitkän ajan suunnitelman kanssa,

- valkoisessa kirjassa otetaan huomioon, että taloudellinen ja sosiaalinen yhtenäisyys muodostaa toisen huomioon otettavan näkökohdan, mutta siinä ei kuitenkaan riittävästi korosteta tätä tarvetta unionin alueiden ja osa-alueiden suhteen,

- valkoisessa kirjassa katsotaan oikeutetusti, että kustannus-hyötyanalyysi on keskeinen väline strategiassa, jossa otetaan huomioon ympäristönsuojelun tavoitteet yhdessä yleisen kilpailukyvyn ja toimitusvarmuuden kanssa,

- energian kulutuksen kasvu OECD-maiden ulkopuolella tuo mukanaan merkittäviä muutoksia kaikille markkinoille ja sillä saattaa olla seurauksia koko maailmassa ja erityisesti Euroopassa, kun perinteiset energiavirtojen mallit muuttuvat huomattavasti. Markkinoilla tapahtuvat muutokset saattavat aiheuttaa jännitteitä kaikilla energia-aloilla; myös hiilialalla saattaa tapahtua tähän liittyviä muutoksia, ottaen huomioon kiinteiden polttoaineiden markkinoilla tapahtuvat muutokset muualla maailmassa (esimerkiksi Kaakkois-Aasiassa),

- komissio ennustaa valkoisessa kirjassa, että maakaasun kulutus tulee vähintään kaksinkertaistumaan vuoteen 2020 mennessä,

- epäsuhta käytettävissä olevien kiinteiden polttoaineiden varannon ja hiilivetyjen välillä sekä maailmanlaajuisella että eurooppalaisella tasolla on kaikissa energia-alan tutkimuksissa tunnustettu tosiasia ja että valkoisen kirjan mukaan Euroopan unionin energiariippuvuus kasvaa nykyisestä 50 prosentista ± 75 prosenttiin vuonna 2020,

- komissio luottaa pääasiassa markkinavoimiin toimitusvarmuuden takaavana välineenä. Nämä saattavat kuitenkin osoittautua riittämättömiksi energiasektorilla, jossa väistämättä pitkän ajan investointien on voitava olla osa luotettavaa energiapolitiikaa, ottaen huomioon sisämarkkinoita koskevat säännöt,

B. katsoo, että:

- valkoisessa kirjassa ei osoiteta riittävän merkittävää osaa kiinteille polttoaineille (kotimaisille ja maahantuoduille):

a) itse asiassa, ottaen huomioon niiden varantojen määrä verrattuna hiilivetyjen varantoihin, ne tarjoavat pitkällä ajalla todellisen toimitusvarmuuden;

b) lisäksi niiden tuotantopaikkojen geopoliittisesti suotuisa sijainti antaa niille varmuuden vakaudesta maailmanlaajuisella tasolla,

- valkoisessa kirjassa ennustettu maakaasun osuuden valtava kasvu energiankulutuksessa uhkaa aiheuttaa tarjontaan ja hintaan liittyviä ongelmia,

- primaaristen polttoaineiden monipuolistuminen ("energy mix") on, kuten valkoisessa kirjassa todetaan, paras tapa samanaikaisesti varmistaa toimitusvarmuus, minimoida ympäristölle aiheutuvat vaarat ja taata yleinen kilpailukyky,

- maailmanlaajuistuminen pakottaa kiinnittämään erityistä huomiota Euroopan talouden yleiseen kilpailukykyyn, johon energiapolitiikan on osaltaan vaikutettava sisämarkkinoiden yhdentymisellä, yhteisön ja kansallisten politiikkojen koordinoinnilla siten, että kunnioitetaan yhteisvastuuta ja toissijaisuusperiaatetta, sekä ottamalla lisääntyvästi huomioon energiaan liittyvät näköhohdat unionin kansainvälisissä taloudellisissa suhteissa,

KAIKKIEN NÄIDEN SYIDEN PERUSTEELLA NEUVOA-ANTAVA KOMITEA:

1. JAKAA valkoisessa kirjassa esitetyn yleisen ajattelutavan ja erityisesti komission halun toteuttaa välittömästi joukon aloitteita toimintavaiheeseen pääsemiseksi,

2. PYYTÄÄ komissiota jatkamaan ensisijaisesti pyrkimyksiään saada aikaan todellinen yhdentyminen sähkömarkkinoilla, mikä on hyvällä alulla, ja sen jälkeen kaasumarkkinoilla, ottaen huomioon erityiset kansalliset sähkön toimituksia koskevat velvoitteet,

3. PYYTÄÄ komissiota tutkimaan todelliseen energiavalikoiman monipuolistumiseen ajan mittaan johtavien välineiden käyttöönottamista, ottamalla huomioon kaikki energiamuodot, mukaan lukien uudistuvat energiamuodot ja kotimaiset energiavarat, sekä katsomalla, ettei mitään energiamuotoa syrjitä. Näiden monipuolistumiseen johtavien välineiden toteuttamisessa on otettava huomioon kaikki niiden toteuttamisesta johtuvat sosiaaliset seuraukset,

4. PYYTÄÄ komissiota lisäämään pyrkimyksiään tutkia hiilen puhdasta polttoa ja käyttöä, koska, kuten valkoisessa kirjassa todetaan, hiili säilyttää laajan markkinaosuuden lämmitykseen käytettävästä sähköenergiasta ja sillä tulee aina olemaan merkittävä osa rauta- ja terästeollisuudessa,

5. ROHKAISEE komissiota laatimaan energiasuuntauksia säännöllisesti valvovan ohjelman ja perustamaan energia-alan neuvoa-antava komitean, kuten valkoisessa kirjassa on ehdotettu. Tätä komiteaa ei ole muodostettava ainoastaan eri energiasektoreiden johtavista taloudellisista ja yhteiskunnallisista toimijoista vaan yhtä lailla ja tasa-arvoisesti energian suurkuluttajien eri teollisuudenalojen edustajista ja energian jakelijoista, jotta varmistetaan kaikkien osapuolien etujen huomioiminen ja toiminnan mahdollisimman suuri avoimuus,

6. KOROSTAA hiilen ja ruskohiilen kotimaisten varantojen tärkeyttä, jotka täyttävät yli 50 prosenttia Euroopan unionin kiinteiden polttoaineiden tarpeesta ja osaltaan pienentävät unionin energiariippuvuutta,

7. PYYTÄÄ ympäristön osalta, että komissio asettaa etusijalle muut kuin verotukselliset välineet (standardit, vapaaehtoiset sopimukset, energian järkiperäinen käyttö jne.), että ennen kaikkia toimenpiteitä (esimerkiksi CO2/energiaveroa) tehdään kustannus-hyötyanalyysi, ja että ei ryhdytä mihinkään syrjivään toimenpiteeseen tiettyä energiamuotoa vastaan eikä myöskään muiden suurten maailmanlaajuisten taloudellisten yhteisöjen kanssa yhteisen lähestymistavan puuttuessa, mikä on ainoa tapa optimoida ympäristöä koskevat tulokset ja välttää Euroopan talouden yleiselle kilpailukyvylle aiheutuvat esteet,

8. KEHOTTAA komissiota sisällyttämään energiapolitiikkaansa sellaiset EHTY:n perustamissopimuksen hyödylliset säännökset, erityisesti tuen hiili- ja terästeollisuuden alojen tutkimukselle perustamissopimuksen päättymisen jälkeen, jotka myötävaikuttavat valkoisessa kirjassa energiapolitiikalle asetettuihin tavoitteisiin (katso EHTY:n neuvoa-antavan komitean muistio, 28 päivänä kesäkuuta 1995, EHTY:n perustamissopimuksen päättymiseen vuonna 2002 liittyvistä näkökohdista (3)).

(1) EYVL N:o C 256, 2.10.1995

(2) EYVL N:o C 206, 11.8.1995

(3) EYVL N:o C 206, 11.8.1995